遊空山
作者：王灼
朝代：宋

paragraphs: 閱遍平川至山足，投鞭下馬緣山腹。
古柏屹如蒼龍起，絕磴盤作長蛇曲。
氣力已憊意未歇，市聲不到境尤肅。
款門徑謁紫金像，邃殿苒苒來香馥。
褰衣却上清虛閣，叢林障我千里目。
嘉名大榜起何人，來者先自嘆煩促。
時於缺罅見一一，煙江黛嶂堆青綠。
先人昔此斷還往，三年學古忘幽獨。
當時詩板今無在，只餘石刻記經軸。
拂塵再誦心欲折，世態萬變流光速。
我方投迹隨喧鬨，文字堆床未盡讀。
山中宴坐亦所願，那得寬閑繼前躅。
留連兩日同僧飯，更念重來幾凉燠。
作詩强寫無窮悲，天風爲我號寒木。